CELEX: 62019TN0733
Language: fi
Date: 2019-10-29 00:00:00
Title: asia T-733/19: Kanne 29.10.2019 – Zhejiang Sunflower Light Energy Science & Technology ja Sunowe Solar v. komissio

23.12.2019   
            
            
               FI
            
            
               Euroopan unionin virallinen lehti
            
            
               C 432/66
            
         
      Kanne 29.10.2019 – Zhejiang Sunflower Light Energy Science & Technology ja Sunowe Solar v. komissio
      (asia T-733/19)
      (2019/C 432/77)
      Oikeudenkäyntikieli: englanti
      
         Asianosaiset
      
      
         Kantajat: Zhejiang Sunflower Light Energy Science & Technology LTD (Shaoxing, Kiina), Sunowe Solar GmbH (Nürnberg, Saksa) (edustajat: asianajaja Y. Melin ja solicitor D. Arnold)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan täytäntöönpanoasetuksella (EU) 2017/1570 kumottua sitoumusta rikkoneen yrityksen Zhejiang Sunflower Light Energy Science & Technology Ltd laatimien laskujen mitätöinnistä 6.8.2019 annetun komission täytäntöönpanoasetuksen (EU) 2019/1329
               
            
                  —
               
               
                  velvoittamaan komission ja kaikki asiassa vastaajan vaatimuksia tukemaan mahdollisesti hyväksytyt väliintulijat korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäinen kanneperuste, jonka mukaan vastaaja on menetellyt lainvastaisesti mitätöidessään kyseessä olevat laskut, sillä toimivalta, johon se on tässä tarkoituksessa nojautunut, on joko päättynyt tai peruutettu, koska täytäntöönpanoasetusten (EU) N:o 1238/2013 ja N:o 1239/2013 voimassaolo on päättynyt 7.12.2015. Vastaavasti täytäntöönpanoasetusten (EU) 2017/367 ja 2017/366 voimassaolo on päättynyt 3.9.2018. Kantaja katsoo joka tapauksessa, että täytäntöönpanoasetuksen (EU) 2017/367 2 ja 3 artikla sekä täytäntöönpanoasetuksen (EU) 2017/366 2 ja 3 artikla oli jo kumottu komission täytäntöönpanoasetuksen (EU) 2017/1570 1 artiklan 4 kohdalla ja 3 artiklan 3 kohdalla.
               
            
                  2)
               
               
                  Toinen kanneperuste, jonka mukaan vastaaja on joka tapauksessa rikkonut polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8.6.2016 annetun Euroopan parlamentin ja neuvoston asetuksen (EU) 2016/1036 8 artiklan 1, 9 ja 10 kohtaa ja 10 artiklan 5 kohtaa sekä muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8.6.2016 annetun Euroopan parlamentin ja neuvoston asetuksen (EU) 2016/1037 13 artiklan 1, 9 ja 10 kohtaa ja 16 artiklan 5 kohtaa mitätöidessään sitoumuslaskut ja määrätessään tullin kantamaan tullimaksut niin kuin päteviä sitoumuslaskuja ei olisi ollenkaan laadittu ja toimitettu tullille tavaroiden vapaaseen liikkeeseen luovuttamista varten ilmoittamisen ajankohtana.
                  Tässä tarkoituksessa kantaja esittää väitteen, jonka mukaan Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuontia koskevan lopullisen polkumyyntitullin käyttöönotosta ja tässä tuonnissa käyttöön otetun väliaikaisen tullin lopullisesta kantamisesta 2.12.2013 annetun neuvoston täytäntöönpanoasetuksen (EU) N:o 1238/2013 3 artiklan 2 kohta, lopullisen polkumyyntitullin käyttöön ottamisesta Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuonnissa 1.3.2017 annetun komission täytäntöönpanoasetuksen (EU) 2017/367 2 artiklan 2 kohta, Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuontia koskevan lopullisen tasoitustullin käyttöönotosta 2.12.2013 annetun neuvoston täytäntöönpanoasetuksen (EU) N:o 1239/2013 2 artiklan 2 kohta sekä lopullisen tasoitustullin käyttöön ottamisesta Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuonnissa 1.3.2017 annetun komission täytäntöönpanoasetuksen (EU) 2017/366 2 artiklan 2 kohta, joissa vastaajalle annetaan toimivalta mitätöidä sitoumuslaskut ja määrätä tulli kantamaan tullimaksut aikaisemmin tuoduista vapaaseen liikkeeseen luovutetuista tavaroista, ovat lainvastaisia.
               
            
                  3)
               
               
                  Kolmas kanneperuste, jossa väitetään, että vaikka unionin yleinen tuomioistuin katsoisi, ettei vastaajan käyttämien toimivaltuuksien voimassaolo ollut päättynyt ja että vastaajalla oli niiden perusteella oikeus määrätä tullit taannehtivasti, kyseisiä tulleja ei voida kantaa aurinkopaneeleista, jotka oli myyty lähipiiriin kuuluvalle osapuolelle ennen 30.9.2014 ja joita käytettiin kyseisen osapuolen omistamalla maatilalla taikka joita ei ole milloinkaan jälleenmyyty riippumattomalle asiakkaalle ja jotka on säilytetty varastossa.